Agrar ta’lim tizimini yanada takomillashtirish chora-tadbirlari to‘g‘risida

Agrar sohada ilm-fan-ishlab chiqarish integratsiyasini ta’minlash, ta’lim jarayoniga zamonaviy axborot va raqamli texnologiyalarni joriy etish, hududlarni rivojlantirish istiqbollarini hisobga olgan holda ilg‘or xorijiy tajriba va agrotexnologiyalar bo‘yicha yetarli bilim va malakalarga ega bo‘lgan kadrlar tayyorlash tizimini takomillashtirish maqsadida: 
 1. O‘zbekiston Respublikasi Qishloq xo‘jaligi vazirligi, Oliy va o‘rta maxsus ta’lim vazirligi, Innovatsion rivojlanish vazirligining 2020/2021 o‘quv yilidan boshlab: 
 agrar ta’limda bakalavriat ta’lim yo‘nalishlarida ta’limning kredit-modul tizimini bosqichma-bosqich joriy etish. Bunda, ta’limning kredit tizimida talabalar uchun haftada besh kunlik o‘qish hamda haftaning shanba kunini mustaqil o‘zlashtirish kuni deb belgilash;
 xorijiy oliy ta’lim muassasalari bilan hamkorlikda tashkil etiladigan qo‘shma ta’lim dasturlarining o‘quv rejalari va fan dasturlarini agrar soha oliy ta’lim muassasalari tomonidan xorijiy hamkorlar bilan kelishilgan holda mustaqil tasdiqlash;
 qishloq xo‘jaligi ishlab chiqarish sohasi uchun magistratura mutaxassisliklarida o‘qish muddatini 1 yil, ilmiy va ilmiy-pedagogik faoliyat bilan shug‘ullanuvchi iqtidorli talabalar uchun o‘qish muddatini 2 yil etib belgilash;
 Qishloq xo‘jaligi vazirligi tizimidagi oliy ta’lim muassasalariga sohada 5 yillik stajga ega bo‘lgan xodimlarni tavsiyanoma asosida o‘qishga tavsiya etilganda o‘qish muddatini sirtqi ta’lim shaklida 4 yil etib belgilash hamda to‘lov-kontrakt miqdorini kunduzgi ta’lim yo‘nalishidagi to‘lov-kontrakt (stipendiyasiz) miqdoriga tenglashtirish;
 tajriba-sinov tariqasida, Toshkent davlat agrar universitetida bakalavriat ta’lim yo‘nalishlarining sirtqi ta’lim shakli bo‘yicha masofaviy ta’lim olish tizimini bosqichma-bosqich yo‘lga qo‘yish;
 xorijiy fuqarolar uchun to‘lov-kontrakt miqdorini, istisno tariqasida, ikki barobarga kamaytirish;
 bakalavriat yo‘nalishida kasbiy ta’lim (yo‘nalishlar bo‘yicha) bo‘yicha kadrlar tayyorlash tizimini yo‘lga qo‘yish to‘g‘risidagi takliflari ma’qullansin.
 3. O‘zbekiston Respublikasi Qishloq xo‘jaligi vazirligi manfaatdor vazirlik va idoralar bilan birgalikda xorijiy ekspertlarni jalb etgan holda uch oy muddatda fan, ta’lim va ishlab chiqarish integratsiyasini tubdan takomillashtirishni nazarda tutuvchi Qishloq xo‘jaligida bilim va innovatsiyalar tizimi (AKIS) strategiyasi va yo‘l xaritasini ishlab chiqsin. 
 4. O‘zbekiston Respublikasi Qishloq xo‘jaligi vazirligi, Qishloq xo‘jaligi vazirligi huzuridagi Qishloq xo‘jaligi va oziq-ovqat ta’minoti ilmiy-ishlab chiqarish markazi, Toshkent davlat agrar universitetining:
 Qishloq xo‘jaligi iqtisodiyoti ilmiy-tadqiqot institutini Qishloq xo‘jaligi va oziq-ovqat ta’minoti ilmiy-ishlab chiqarish markazi tizimiga o‘tkazgan holda Qishloq xo‘jaligi va oziq-ovqat sohasi iqtisodiyoti ilmiy-tadqiqot instituti sifatida tashkil etish;
 Qishloq xo‘jaligi va oziq-ovqat sohasi iqtisodiyoti ilmiy-tadqiqot institutini Toshkent viloyati Qibray tumani, Universitet ko‘chasi, 2-uy manzilidagi binoga bepul foydalanish huquqi bilan joylashtirish to‘g‘risidagi takliflariga rozilik berilsin.
 O‘zbekiston Respublikasi Innovatsion rivojlanish vazirligi Qishloq xo‘jaligi va oziq-ovqat sohasi iqtisodiyoti ilmiy-tadqiqot instituti tomonidan qishloq xo‘jaligining dolzarb muammolari bo‘yicha davlat ilmiy texnik dasturlari doirasida bajariladigan maqsadli fundamental, ilmiy-amaliy va innovatsion loyihalarni qonunchilikda belgilangan tartibda moliyalashtirish choralarini ko‘rsin.
 5. O‘zbekiston Respublikasi Vazirlar Mahkamasi ikki oy muddatda Agrar ta’lim tizimini 2030-yilgacha bo‘lgan innovatsion rivojlanish strategiyasi va uni amalga oshirish bo‘yicha yo‘l xaritasini ishlab chiqilishi va tasdiqlanishini ta’minlasin. 
 6. Oliy ta’lim muassasalarining kafedralariga yo‘nalishlar bo‘yicha biriktiriladigan agrosanoat majmuiga kiruvchi ilmiy-tadqiqot muassasalari, ilmiy markazlar va tashkilotlar ro‘yxati 1-ilovaga muvofiq tasdiqlansin. 
 7. O‘zbekiston Respublikasi Qishloq xo‘jaligi vazirligi, Oliy va o‘rta maxsus ta’lim vazirligi, Iqtisodiy taraqqiyot va kambag‘allikni qisqartirish vazirligi hamda Andijon viloyati hokimligining 2020/2021 o‘quv yilidan boshlab: 
 Toshkent davlat agrar universitetining Andijon filiali negizida Andijon qishloq xo‘jaligi va agrotexnologiyalar institutini (keyingi o‘rinlarda — Institut) tashkil etish; 
 O‘zbekiston Respublikasi Qishloq xo‘jaligi vazirligi tasarrufiga o‘tkazilgan qishloq xo‘jaligi kasb-hunar kollejlari negizida oliy maktablar o‘rniga agrotexnologiyalar texnikumlarini (keyingi o‘rinlarda — Texnikumlar) tashkil etish to‘g‘risidagi takliflariga rozilik berilsin.
 Belgilab qo‘yilsinki, Institut Toshkent davlat agrar universiteti Andijon filialining, Texnikumlar qishloq xo‘jaligi kasb-hunar kollejlarining barcha huquq va majburiyatlari bo‘yicha vorisi hisoblanadi.
 8. O‘zbekiston Respublikasi Qishloq xo‘jaligi vazirligi, Oliy va o‘rta maxsus ta’lim vazirligi, Moliya vazirligi, Iqtisodiy taraqqiyot va kambag‘allikni qisqartirish vazirligi, Innovatsion rivojlanish vazirligiga: 
 bir oy muddatda O‘zbekiston Respublikasi Qishloq xo‘jaligi tizimidagi oliy ta’lim muassasalarining shtat birliklarini maqbullashtirish hisobidan Toshkent davlat agrar universiteti va Institutda qishloq xo‘jaligini raqamlashtirish va axborot-kommunikatsiya texnologiyalari masalalari hamda professional ta’lim muassasalari bilan ishlash bo‘yicha prorektor lavozimlarini joriy etish; 
 2020/2021 o‘quv yilidan boshlab Toshkent davlat agrar universiteti qoshida respublika oliy ta’lim muassasalarining iqtidorli talabalari tarkibidan tanlab olingan yoshlar uchun “O‘zbekistonda qishloq xo‘jaligini innovatsion rivojlantirish va uni raqamli transformatsiyalash” loyihasini amalga oshirish doirasida maxsus fakultet tashkil etish vazifalari yuklatilsin. 
 9. Quyidagilar:
 2021/2022 o‘quv yilidan boshlab Andijon qishloq xo‘jaligi va agrotexnologiyalar institutida tashkil etiladigan yangi bakalavriat ta’lim yo‘nalishlari va magistratura mutaxassisliklari ro‘yxati 2-ilovaga muvofiq; 
 2020/2021 o‘quv yilidan boshlab faoliyat yuritadigan agrotexnologiyalar texnikumlari ro‘yxati 3-ilovaga muvofiq tasdiqlansin. 
 10. Belgilansinki:
 Texnikumlarda yuqori malakali pedagog-xodimlar tarkibini shakllantirishda ta’limning uzluksizligi va uzviyligini ta’minlash maqsadida agrar sohadagi oliy ta’lim muassasalari hamda hududlarda joylashgan oliy ta’lim muassasalarining turdosh kafedralari professor-o‘qituvchilariga ustuvorlik beriladi;
 Texnikumlarni muvaffaqiyatli tamomlagan bitiruvchilar yakka tartibdagi suhbat asosida kirish imtihonlarisiz qishloq xo‘jaligi oliy ta’lim muassasalarining mos bakalavriat ta’lim yo‘nalishlarida 2-bosqichdan o‘qishini davom ettirish huquqiga ega bo‘ladi;
 boshqa oliy ta’lim muassasalaridagi qishloq xo‘jaligi sohasiga oid turdosh bakalavriat va magistratura mutaxassisligi ta’lim yo‘nalishlari kafedra mudirlarini lavozimga tayinlash hamda ozod etish Toshkent davlat agrar universiteti bilan kelishilgan holda amalga oshiriladi.
 11. O‘zbekiston Respublikasi Qishloq xo‘jaligi vazirligi, Toshkent davlat agrar universiteti Andijon viloyati hokimligi bilan birgalikda:
 ikki oy muddatda Institut va Texnikumlarning tuzilmasi va Ustavi tasdiqlanishini hamda belgilangan tartibda davlat ro‘yxatidan o‘tkazilishini; 
 oliy ta’lim va ilmiy-tadqiqot muassasalari, tegishli yo‘nalishlar bo‘yicha ishlab chiqarish korxonalarining katta amaliy tajribaga ega mutaxassislaridan iborat bo‘lgan yuqori malakali kadrlar bilan to‘ldirilishini;
 pedagog-xodimlarning har yili O‘zbekiston hamda xorijiy davlatlarning yetakchi ta’lim muassasalarida, ilmiy-tadqiqot markazlarida, agroklasterlarda, kooperatsiyalarda, yirik ishlab chiqarish korxonalarida stajirovka o‘tashlarini;
 o‘quv-uslubiy jarayonning tashkil etilishini ta’minlash, shtatlar jadvali va xarajatlar smetasini tasdiqlash, uni o‘quv-laboratoriya jihozlari va kompyuter texnikasi bilan ta’minlash bo‘yicha aniq chora-tadbirlar amalga oshirilishini;
 axborot-resurs markazlarini zarur o‘quv, ilmiy va badiiy adabiyotlar bilan to‘ldirish choralari ko‘rilishini;
 yangi avlod darsliklari va o‘quv qo‘llanmalari turkumining qishloq xo‘jaligi sohasida amalga oshirilayotgan keng qamrovli islohotlarni inobatga olib, xorijiy olimlar, oliy ta’lim va agrar sohalarda samarali faoliyat yuritayotgan mutaxassislarni jalb etgan holda tayyorlanishini; 
 mamlakatdagi islohotlarning zamonaviy bosqichi ehtiyojlari va ilg‘or xorijiy tajribani hisobga olgan holda o‘quv rejalari hamda dasturlarini yangilash va qayta ko‘rib chiqish bo‘yicha chora-tadbirlar majmuini ishlab chiqishni ta’minlasin. 
 12. Quyidagilar Institut va Texnikumlarni moliyalashtirish manbalari etib belgilansin:
 O‘zbekiston Respublikasi Davlat budjeti mablag‘lari;
 to‘lov-kontrakt asosida o‘qitishdan tushadigan mablag‘lar;
 xo‘jalik faoliyatidan va shartnoma asosida xizmatlar ko‘rsatishdan tushadigan tushumlar;
 jismoniy va yuridik shaxslarning homiylik xayriyalari;
 xalqaro moliya institutlarining grantlari;
 qonun hujjatlarida taqiqlanmagan boshqa manbalar.
 13. Belgilab qo‘yilsinki, Institut va Texnikumlarni joriy saqlash xarajatlari 2020-yilda “Maorif” sohasi bo‘yicha tasdiqlangan budjet parametrlari doirasida, 2021-yildan boshlab mazkur sohaga har yili ajratiladigan mablag‘lar doirasida amalga oshiriladi.
 14. O‘zbekiston Respublikasi Qishloq xo‘jaligi vazirligi, Andijon viloyati hokimligi: 
 qayta tashkil etilayotgan Toshkent davlat agrar universiteti Andijon filialining Andijon viloyati, Andijon tumani, Kuyganyor shaharchasi, Oliygoh ko‘chasi, 1-uy manzilida joylashgan bino va inshootlari, tegishli hududi, o‘quv va laboratoriya jihozlari, kompyuter texnikasi, o‘quv adabiyotlari hamda boshqa mol-mulkini Institutga, qishloq xo‘jaligi kasb-hunar kollejlarining mol-mulklarini Texnikumlarga belgilangan tartibda bepul berilishini ta’minlasin; 
 qayta tashkil etilayotgan Toshkent davlat agrar universitetining Andijon filialida 2019/2020 o‘quv yilida tegishli ta’lim yo‘nalishlari va mutaxassisliklarida tahsil olayotgan talabalarga ularning o‘qishini tugatguniga qadar Institutda o‘qishini yakunlash imkoniyatini yaratsin;
 Institutga boshqa hududlardan ishga qabul qilingan professor-o‘qituvchilarni faoliyat yuritgan davrida turar joy bilan ta’minlash choralarini ko‘rsin.
 15. O‘zbekiston Respublikasi Qishloq xo‘jaligi vazirligi, Innovatsion rivojlanish vazirligi, Davlat soliq qo‘mitasining qishloq xo‘jaligi sohasida professor-o‘qituvchilar va ilmiy-tadqiqotchilari tomonidan olib borilgan ilmiy-tadqiqot natijalarini tijoratlashtirish hamda xo‘jalik shartnomalari hisobidan tushgan mablag‘lardan to‘lanadigan soliq stavkalarini ikki barobarga kamaytirish to‘g‘risidagi takliflariga rozilik berilsin.
 16. O‘zbekiston Respublikasi Qishloq xo‘jaligi vazirligiga:
 ta’lim muassasalarini soha bo‘yicha yuksak bilimlarga ega bo‘lgan, chet tillarini yaxshi biladigan, zamonaviy informatsion texnologiyalardan xabardor malakali kadrlar bilan to‘ldirilishini ta’minlash;
 xorijiy tilni, xususan ingliz tilini yaxshi o‘zlashtirganligini tasdiqlovchi sertifikatga ega bo‘lgan (IELTS darajasi 6,5 va undan yuqori) professor-o‘qituvchilarni (xorijiy tillar bo‘yicha professor-o‘qituvchilar bundan mustasno) oylik maoshlariga 10 foiz ustama belgilash;
 vazirlik tizimidagi oliy ta’lim muassasalarining moddiy-texnik bazasini mustahkamlash, xorijiy adabiyotlarni xarid qilish, professor-o‘qituvchilar tomonidan yaratilgan o‘quv adabiyotlarini chop etish xarajatlarini qoplash uchun xalqaro moliya institutlarining grantlarini jalb qilish vazifalari yuklatilsin.
 17. O‘zbekiston Respublikasi Qishloq xo‘jaligi vazirligi, Moliya vazirligi, Innovatsion rivojlanish vazirligi hamda “El-yurt umidi” jamg‘armasining 2021-yil 1-yanvardan boshlab professor-o‘qituvchilar va ilmiy xodimlarni “El-yurt umidi” jamg‘armasi hamda “Innovatsion rivojlanish va novatorlik g‘oyalarini qo‘llab-quvvatlash” jamg‘armasi mablag‘lari hisobiga xorijiy davlatlarning yetakchi oliy va ilmiy-tadqiqot muassasalariga maqsadli stajirovka o‘tashga yuborish to‘g‘risidagi taklifiga rozilik berilsin. 
 18. O‘zbekiston Respublikasi Qishloq xo‘jaligi vazirligi manfaatdor vazirlik va idoralar bilan birgalikda ikki oy muddatda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida Vazirlar Mahkamasiga takliflar kiritsin. 
 19. Mazkur qarorning ijrosini nazorat qilish O‘zbekiston Respublikasi Bosh vazirining o‘rinbosari O‘.I. Barnoyev zimmasiga yuklansin.